Title: พระราชบัญญัติโอนกรรมสิทธิ์ที่ธรณีสงฆ์ วัดโคกกะเทียม ตำบลโคกกะเทียม อำเภอเมืองลพบุรี จังหวัดลพบุรี ให้แก่กรมชลประทาน พ.ศ. 2508

พระราชบัญญัติ
โอนกรรมสิทธิ์ที่ธรณีสงฆ์
วัดโคกกะเทียม
ตำบลโคกกะเทียม
อำเภอเมืองลพบุรี จังหวัดลพบุรี
ให้แก่กรมชลประทาน
พ.ศ. ๒๕๐๘

ภูมิพลอดุลยเดช
ป.ร.
ให้ไว้ ณ วันที่
๒๓ กุมภาพันธ์ พ.ศ. ๒๕๐๘
เป็นปีที่ ๒๐
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรโอนกรรมสิทธิ์ที่ธรณีสงฆ์
วัดโคกกะเทียม ตำบลโคกกะเทียม อำเภอเมืองลพบุรี จังหวัดลพบุรี ให้แก่กรมชลประทาน

จึงทรงพระกรุณาโปรดเกล้าฯ
ให้ตราพระราชบัญญัติขึ้นไว้โดยคำแนะนำและยินยอมของสภาร่างรัฐธรรมนูญในฐานะรัฐสภา
ดังต่อไปนี้

มาตรา ๑  พระราชบัญญัตินี้เรียกว่า พระราชบัญญัติโอนกรรมสิทธิ์ที่ธรณีสงฆ์
วัดโคกกะเทียม ตำบลโคกกะเทียม อำเภอเมืองลพบุรี จังหวัดลพบุรี ให้แก่กรมชลประทาน พ.ศ.
๒๕๐๘

มาตรา ๒[๑] 
พระราชบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓  ให้โอนกรรมสิทธิ์ที่ธรณีสงฆ์ วัดโคกกะเทียม
ตำบลโคกกะเทียม อำเภอเมืองลพบุรี จังหวัดลพบุรี
ภายในแนวเขตตามแผนที่ท้ายพระราชบัญญัตินี้ ให้แก่กรมชลประทาน

มาตรา ๔ 
ให้รัฐมนตรีว่าการกระทรวงพัฒนาการแห่งชาติรักษาการตามพระราชบัญญัตินี้

ผู้รับสนองพระบรมราชโองการจอมพล
ถนอม  กิตติขจรนายกรัฐมนตรี

[เอกสารแนบท้าย]

๑.
แผนที่ท้ายพระราชบัญญัติโอนกรรมสิทธิ์ที่ธรณีสงฆ์ วัดโคกกะเทียม ตำบลโคกกะเทียม
อำเภอเมืองลพบุรี จังหวัดลพบุรี ให้แก่กรมชลประทาน พ.ศ. ๒๕๐๘

(ดูข้อมูลจากภาพกฎหมาย)

หมายเหตุ
:- เหตุผลในการประกาศใช้พระราชบัญญัติฉบับนี้ คือ
เนื่องจากกรมชลประทานได้ขุดคลองส่วนน้ำสาย ๑๘ อาร์ เพื่อประโยชน์แก่การชลประทานตามโครงการโคกกะเทียม
ที่ตำบลโคกกะเทียม อำเภอเมืองลพบุรี จังหวัดลพบุรี และได้สำรวจแล้วปรากฏว่า
แนวเขตคลองส่งน้ำสายนี้ถูกที่ธรณีสงฆ์ วัดโคกกะเทียม
กรมชลประทานจึงได้ดำเนินการติดต่อกับกรมการศาสนา
เพื่อขออนุมัติมหาเถรสมาคมโอนกรรมสิทธิ์ที่ธรณีสงฆ์วัดดังกล่าวให้แก่กรมชลประทาน
บัดนี้ มหาเถรสมาคมได้อนุมัติแล้ว จึงเป็นการสมควรที่จะตราพระราชบัญญัติโอนกรรมสิทธิ์ที่ธรณีสงฆ์
วัดโคกกะเทียม ตำบลโคกกะเทียม อำเภอเมืองลพบุรี จังหวัดลพบุรี
ให้แก่กรมชลประทานต่อไป

ละออง/จัดทำ
๑๐ กรกฎาคม ๒๕๔๔

ปาจรีย์/ปรับปรุง
๑ กันยายน ๒๕๔๙

พรรณพร/ปรับปรุง
๑๒ มีนาคม ๒๕๖๒

[๑]
ราชกิจจานุเบกษา เล่ม ๘๒/ตอนที่ ๒๓/หน้า ๑๒๑/๑๖ มีนาคม ๒๕๐๘